शुक्रवार को विधायक सुरेंद्र सिंह नेगी नंदासैंण मेले के उद्घाटन अवसर पर पहुंचे थे लेकिन मेला पंडाल से बाहर मालई के ग्रामीणों ने सड़क सुविधा की मांग करते हुए नारेबाजी की और विधायक का घेराव किया। ग्रामीणों ने कहा कि वर्ष 2002 से नंदासैंण से मालई गांव तक करीब 3 किमी सड़क निर्माण की मांग की जा रही है, लेकिन जनप्रतिनिधियों की अनदेखी के चलते अभी तक गांव सड़क सुविधा से वंचित है। ऐसे में ग्रामीणों को करीब दो किमी पैदल चलना पड़ रहा है। आधा घंटे तक घेराव के बाद विधायक सुरेंद्र सिंह नेगी ने ग्रामीणों को एक माह में कार्रवाई का आश्वासन दिया। घेराव और प्रदर्शन करने वालों में मोहन सिंह भंडारी, सूरज सिंह भंडारी, महिला मंगल दल अध्यक्ष सरिता कुंवर, पार्वती देवी और अनीता देवी सहित अन्य ग्रामीण शामिल थे।